Çipro do nòrd

Çîpro do Nòrd (in léngoa tùrca Kuzey Kibris), ofiçialménte Repùblica Tùrca de Çîpro do Nòrd (in léngoa tùrca Kuzey Kibris Türk Cumhuriyeti, sìgla KKTC), o l’é ’n Stâto de l’Àzia, ch’o s’é aotoproclamòu ma o no l’é riconosciûo da-a comunitæ internaçionâle, ch’o s’esténde inta pàrte setentrionâle de l’îzoa de Çîpro da-o 1983, inte zöne che de iure (de dirìtto) apartêgnan a-a Repùblica de Cîpro, ma da-o 1974 òcupæ e controlæ da l’ezèrcito tùrco dòppo l’invaxón tùrca de Çîpro. 

A sò capitâle a l’é Lefkosa (Nicoxîa in tùrco), ò sæ a pàrte nòrd sótta l’òcupaçión militâre tùrca da çitæ de Nicoxîa, spartîa da-a lìnia de confìn de l’armistìçio (a coscidîta Green Line, a Lìnia vèrde). A RTCN (KKTC) a l’é riconosciûa, da-a dæta da sò proclamaçión, sôlo da-a Turchîa. 
A Repùblica de Çîpro a l’é diventâ ménbro de l’Unión Eoropêa a-o 1° de màzzo do 2004. Da ’n pónto de vìsta giurìdico, o teritöio de Çîpro Nòrd o doviæ dónca êse conscideròu in mòddo teòrico cómme s’o fésse pàrte de l’UE. A ògni mòddo, l’aplicaçión de lacquis communautaire e de normatîve eoropêe a l’é stæta sospeìza, in mancànsa de ’n acòrdo in sciâ riunificaçión de l’îzoa, in sciâ bâze do fæto che-e aotoritæ da Repùblica de Çîpro no pêuan de facto (in realtæ) ezercitâ o sò contròllo in sciâ pàrte nòrd de l’îzoa, sótta òcupaçión tùrca. 

I abitànti tùrco-cipriöti da RTCN (ma no i colöni tùrchi) són conscideræ da-o govèrno da Repùblica de Çîpro cómme çitadìn a tùtti i efètti e pêuan domandâ documénti d’identitæ e pasapòrti, e cómme tâli pêuan êse conscideræ çitadìn eoropêi.

 Âtri progètti 

Categorîa:Asia